b'\n_START_ARTICLE_\nChristian Stokbro Karlsen\n_START_SECTION_\nDigteren\n_START_PARAGRAPH_\nKarlsen fik antaget digte i Hvedekorn i 1999 og debuterede i bogform i 2002 p\xc3\xa5 Samlerens Forlag med digtsamlingen Kerygma, der brugte kristendommen og den tyske filosof Martin Heidegger som samtalepartnere i en barok digtning. Ogs\xc3\xa5 den sv\xc3\xa6rt tilg\xc3\xa6ngelige Poetik fra 2017 er i samtale med Heidegger. Siden har Karlsen skrevet yderligere fire digtsamlinger. I 2015 udkom hans overs\xc3\xa6ttelse af et udvalg af essays fra det amerikanske kollektiv Research & Destroy under titlen Nederlagene vil forts\xc3\xa6tte, der udkom p\xc3\xa5 forlaget OVO Press. _NEWLINE_I 2018 udkom digtsamlingen Hvor alt er hvidt, som ikke har f\xc3\xa5et nogen s\xc3\xa6rlig opm\xc3\xa6rksomhed fra den danske presse. Det kan virke paradoksalt, n\xc3\xa5r den svenske forfatter Kristian Lundberg p\xc3\xa5 baggrund af denne digtsamling beskriver Karlsen "som en af de vigtigste nordiske nulevende lyrikere"._NEWLINE_Overordnet set g\xc3\xa6lder det for forfatterskabet, at det kredser omkring nogle af eksistensens udsatte positioner som for eksempel d\xc3\xb8den, angst og k\xc3\xa6rlighed. Det er det, Erik Skyum-Nielsen i en anmeldelse kalder "tyskteologisk" og beskriver som, at tilv\xc3\xa6relsen "m\xc3\xb8des og opleves i dens at-hed"._NEWLINE_Lidt specielt er det, at de to udgivelser fra 2017 og 2018 er udkommet p\xc3\xa5 dansk p\xc3\xa5 det svenske Sapeur F\xc3\xb6rlag.\n_START_SECTION_\nKritikeren\n_START_PARAGRAPH_\nSom kritiker ved Nordjyske Stiftstidende skabte Karlsen for nyligt postyr med sin anmeldelse af Knud S\xc3\xb8rensens seneste digtsamling, idet han gav denne lovpriste og folkek\xc3\xa6re digters m\xc3\xa5ske sidste digtsamling kun to ud af seks stjerner. Der var flere l\xc3\xa6serbreve b\xc3\xa5de i Mors\xc3\xb8 Folkeblad  og i Nordjyske Stiftstidende, ligesom anmeldelsen blev omtalt i Weekendavisen. _NEWLINE_I det hele taget er Karlsen kendt for som kritiker at have en h\xc3\xa5rd og egensindig anmelderlinje. Det ses f.eks. n\xc3\xa5r Lars Bukdahl skriver, at "Stokbro [er] inkarneret _NEWLINE_avantgardeskeptisk" i mods\xc3\xa6tning til ham selv. Bukdahl forts\xc3\xa6tter i sin Kontrovers-klumme: " Forfriskende er til geng\xc3\xa6ld hans respektl\xc3\xb8se omgang _NEWLINE_med koryf\xc3\xa6er som Henrik Nordbrandt og Knud S\xc3\xb8rensen; aldrig har en _NEWLINE_lyrikanmeldelse forarget s\xc3\xa5 meget, som da to stjerner-anmeldelsen af Knud S. _NEWLINE_blev bragt i Mors\xc3\xb8 Folkeblad".'